ग्रामीण क्षेत्रों के लिए अलग से प्रशिक्षित डॉक्टर तैयार करने की केंद्रीय स्वास्थ्य मंत्रालय की महत्त्वाकांक्षी योजना का डॉक्टरों की संस्था इंडियन मेडिकल एसोशियेशन द्वारा ही विरोध किये जाने के कारण केंद्रीय स्वास्थ्य मंत्री गुलाम नबी आजाद काफी नाराज हैं। उन्होंने कडे शब्दों में एसोशियेशन के इस कृत्य की निंदा की है तथा आरोप लगाया है कि उसके इस अड़ंगेबाजी के कारण न सिर्फ ग्रामीण क्षेत्रों के लोग योग्य चिकित्सकों से वंचित हैं बल्कि राष्ट्रीय ग्रामीण स्वास्थ्य मिशन के प्रभावी क्रियान्वयन में भी काफी दिक्कतें आ रही हैं।